Sotsiaaldemokraatia madalseis on eriti tugevalt nähtav Soomes, kus traditsiooniliselt tugeva vasakleeri ridadest valiti europarlamenti vaid kaks kandidaati, sama palju kui  väikesest roheliste parteist ning vähem kui kummastki "kodanlikust" erakonnast, Kesk- ja Koonderakonnast. Vasakliit jäi oma EP-esindajast ilma ning ka sotsiaaldemokraatide uued mepid pole just tavapärased "demarid": nimekirja võidumees, ortodoksi kiriku preester isa Mitro, ei kuulu erakonda ega ole maailmavaatelt kaugeltki traditsiooniline sots, ning teine Euroopa "sotsialistide" hulka valitud esindaja Liisa Jaakonsaari kuulub nišši, mida nimetatakse Soomes "paremdemariteks" muuhulgas tänu  välispoliitilistele eelistustele ehk positiivsele suhtumisele NATOsse. Soomes on naljatletud, et kõige vasakpoolsem Soome uutest meppidest on Koonderakonna ridades tööd jätkav Sirpa Pietikäinen, keskkonna ja inimõiguste kaitsele pühendunud "siniroheline" pehme liini radikaal, ja see märkus polegi pelgalt nali. Tõsi, ka roheliste Satu Hassit tuntakse üpriski vasakpoolse poliitikuna.